id en en en en id en en fr ms ca id en en en id en en fr ms ca id id en id ceb id id id id id id id ms ms id id tr id id id ms id id id id id ms id id id id ms id id id id id id ms id id id id id id en ml de en en nl en en en id id en id en id en ms fr en id id en en en fa en en en en en en es en en ms en fr en en en en en id en en
Aku, Baca, Buku, dan Kehidupanku – Saifulislam.Com
Friday , September 2 2022
“Bacalah dengan nama Tuhanmu yang menciptakan”
(Surah Al-‘Alaq 96 : 1)
Wahyu yang pertama diturunkan ialah perintah membaca. Dia perintahkan kita membaca, dan bacalah dengan nama Dia.  Kita baca untuk mendapatkan ilmu. Kita membaca kerana mahu mencari kebenaran, dan untuk menjadikan kebenaran itu dicari, kita perlu menjadi manusia yang bertanya dan menghasilkan persoalan. Berfikir.
Baca itu ibadah dan simbolik kehambaan kepada Ilahi. Diperintahkan membaca kepada manusia yang berakal untuk mengangkat manusia ke martabat yang tinggi. Untuk mencapai martabat itu, jalannya ialah baca. Kita membaca didorong oleh keperluan, bukan sekadar kemahuan. Namun tatkala keperluan dan kemahuan bersatu, ia rahmat dan menjadi kemampuan yang boleh menjadikan kita pembaca sepanjang hayat. Selagi ada hayat, selagi untuk berfikir dan menyoal, dan selama itu jugalah membaca meneman usia ke sirna senja.
Perintah Allah “bacalah” itu kita pegang dan kita julang. Membaca itu seharusnya menjadi amalan setiap Muslim yang mahu mengisi maka keislaman dirinya. Membaca pula, bukan setakat hanya aktiviti individu namun perlu diterap dalam keluarga. Jadikan ia amalan setiap ahli keluarga kerana ia adalah ibadah. Jadilah keluarga yang membaca untuk mencari pengetahuan, moga-moga kita dan keluarga berada di atas jalan kebenaran. Jangan putus asa kalau mewariskan tabiat membaca itu sukar, terutamanya di era anak-anak terpaut kepada skrin ini. Ia memang bertentangan. Banyak baca, kurang skrin. Banyak skrin, kurang baca. Lazimnya begitu.
Beruntunglah mereka yang berjaya membentuk keluarga membaca. Saat-saat indah bersama keluarga dan bersama buku boleh membentuk keperibadian seseorang. Setiap pembaca pasti ada kenangan mereka sendiri terhadap keluarga dan buku. Buku apa yang pertama dibaca, faktor-faktor minat membaca menjadi subur dan watak-watak yang telah menyemai benih cinta pada buku menjadi cebis-cebis kenangan indah seorang pembaca. Semua itu menjadi memori manis yang membina karakter seorang pembaca yang kritis, dan barangkali puitis.
IBU, AYAH DAN PENGARUH MEMBACA
Bila dikenang kembali zaman kanak-kanak saya dahulu, ada tiga faktor yang menjadi penyumbang besar dan mempengaruhi minat saya membaca buku.
Pertama, ibu adalah seorang guru. Disebabkan itu saya sudah terbiasa dengan suasana buku di sekeliling saya. Kalau tidak buku tambahan pun, buku teks, buku latihan dan buku rancangan mengajar harian ibu. Selepas ibu bersara, ibu mengisi masanya dengan membaca. Saya sentiasa bekalkan ibu dengan majalah, yang mana majalah percuma yang penerbit berikan kepada kolumnis, selalunya saya mohon dihantar naskhah saya kepada ibu. Beliau membaca sebelum memasak, selepas memasak, selepas solat, nak mengelak nyanyuk katanya. Emak aktif membaca hinggalah ke beberapa tahun terakhir hayatnya, ibu sudah hilang motivasi membaca. Mungkin kerana yang selalu datang ke pangkuannya adalah buku dan majalah, bukan si anak yang asyik sibuk ini. Maafkan saya, ibu.
Faktor kedua pula ialah ayah. Saya melihat bahawa ayah adalah seorang pembaca semasa hayatnya. Ayah meninggal awal semasa saya baru berumur 17 tahun. Selepas pemergian ayah,  saya menemukan pelbagai buku koleksi beliau yang membuatkan saya sedar bahawa ayah adalah seorang pembaca. Sebahagian buku yang beliau simpan adalah buku ayahnya, datuk saya, yang juga nampaknya seorang penggemar buku, membaca buku-buku revolusioner era 50an.
Dengar kadar gaji seorang kerani, buku yang beliau pilih sangat selektif sehingga. Ia menimbulkan tanda tanya kepada saya. Apa yang menarik dalam buku ini? Apa yang dibincangkan dalam buku ini? Saya fikir, ayah seorang kerani, tidak lebih dari itu. Namun beberapa naskhah karya Iqbal, Naquib al-Attas, Senu Abdul Rahman, juga Hassan Bandung dan Hujjah al-Islam al-Ghazali, saya tahu selepas ayah tiada, bahawa ayah berfikir dan membaca, di dalam diamnya.
Ayah sememangnya tidak berkira soal buku. Seandainya kami adik beradik mahu membeli buku, pasti mudah untuk diluluskannya berbanding permintaan lain. Majalah Kuntum, Bujal, Bambino juga Gila-Gila  merupakan antara majalah yang menemani saya semasa Darjah Empat & Lima. Sekali sekala layan juga Mestika.
Apabila saya masuk ke Sekolah Izzuddin Shah, Ipoh, ayah memberi wang saku yang sebenarnya banyak, RM 100! Itu adalah satu jumlah yang besar ketika itu, sedangkan pendapatan ayah tidaklah seberapa. Tetapi apabila dikenang kembali, ayah akan menegur saya jangan membazir wang kalau saya beli sesuatu yang lain, selain buku. Jika buku dan majalah yang dibeli, ayah memandang dengan senang hati. Mudah-mudahan ada redha Allah di situ, kerana saya tidak sempat berbual mengenainya dengan ayah. Beliau pergi terlalu segera.
Faktor yang ketiga pula, zaman itu masih belum ada internet seperti sekarang! Zaman kurang ’hiburan’. Dua perkara yang menggembirakan saya ketika itu adalah buku dan muzik. Ayah tidak gemarkan muzik tetapi menyokong saya membaca buku. Kami lima beradik dan saya yang paling bongsu. Jarak antara kami agak jauh menyebabkan saya selalu bawa haluan sendiri dan menghiburkan diri dengan membaca. ’Kera sumbang’ yang diam bagai busut di sudut rumah membaca di dalam sepi. Saya tidak pernah melihat diri saya ketika itu sebagai pembaca, kerana membaca atau tidak membaca belum menjadi topik yang masyarakat resahkan. Siapa yang membaca, membaca. Siapa yang tidak, tidak.
Ketika saya berumur 15 tahun, barulah saya disedarkan yang saya dan buku berpisah tiada. Cikgu bahasa Melayu kami, Datin Sharifah Mahiran meminta junior tingkatan satu dan dua untuk mencontohi saya dengan membawa buku ke mana sahaja, walaupun tidak membacanya! Memang pun, saya pun tidak tahu kenapa, ke mana sahaja saya pergi, saya sentiasa ada senaskhah buku atau majalah di tangan. Buat lapik kepala, buat kipas kepanasan, buat menyimpan kertas nota catatan, dan barangkali sesekali membaca. Apa yang penting, di tangan mesti ada buku, supaya gerak hati untuk membaca, sentiasa bersambut jua.
BUKU-BUKU YANG MEMPENGARUHI PEMIKIRAN
Ketika zaman sekolah rendah, saya baca buku cerita. Koleksi Noddy oleh Enid Blyton, koleksi buku cerita DBP dan macam-macam lagi. Tetapi bila saya fikir semula, saya sebenarnya lebih sukakan buku non fiksyen. Saya kurang membaca kerana mahu berseronok dengan cerita. Tetapi bacaan saya lebih kerana keghairahan untuk tahu. Apa yang ada di sana, di sini, zaman itu, zaman ini, ensiklopedia adalah minat saya nombor satu.
Apabila masuk alam persekolahan menengah, semangat Islam jadi membara. Maklumlah sekolah agama. Hampir sepenuh masa saya memberi tumpuan membaca buku-buku agama yang disebut sebagai buku-buku haraki. Buku itu membuka dunia baru buat saya, melihat alam daripada identiti baru, jika sebelum ini saya Hasrizal, kini saya Muslim, umat Muhammad, khalifah, yang ada visi dan misi baru, cetusan buku-buku itu.
Fiqh as-Sirah karangan Syeikh Said Ramadan al-Buti, Petunjuk Sepanjang Jalan tulisan Sayyid Qutb, tetapi yang lebih banyak dibaca adalah karya-karya Fathi Yakan, al-Maududi, Mustafa Masyhur dan kemudian berkenalan dengan tokoh-tokoh tempatan. Penerbit yang terkehadapan dalam menerbit buku haraki ketika itu ialah Dewan Pustaka Fajar dan Pustaka Salam. Sebulan atau dua bulan sekali, saya dan emak akan pergi ke Kuala Lumpur menaiki bas. Puduraya adalah lokasi paling ’hot’ untuk saya, kerana terdapat banyak kedai buku di situ. Ketika itulah, saya membeli buku-buku haraki tersebut. Apabila pakcik hadiahkan wang saku, pasti sebahagiannya terlabur di kedai-kedai itu.
Buku-buku haraki dan pemikiran Islam itu sangat kuat mempengaruhi pemikiran dan identiti saya, memanjang hingga ke usia dewasa.
Seterusnya apabila saya melanjutkan pengajian di Jordan, minat membaca menjadi lebih tersusun. Ketika berada di Tahun 1, kami dibawa ke rumah senior dan perkara utama yang akan dibincangkan adalah berkenaan buku. Mungkin senior paling berjasa yang mengajar saya disiplin membaca adalah Ustaz Mohd Asri (Dr MAZA). Beliau memperkenalkan buku terawal sebagai pembentuk rangka fikir saya dan rakan iaitu buku Tsaqafah al-Da’iyah oleh Sheikh Yusuf al-Qaradhawi. Ia menampakkan kepada saya kategori-kategori ilmu dan seterusnya kategori buku yang seharusnya dibaca.
Bersama rakan, kami mempunyai minat yang sama berkaitan buku. Rasanya, majoriti pelajar zaman itu begitu. Saya yang duduk jauh di Mu’tah sana, setiap kali turun ke Amman, sembang kami mesti tentang buku. Tetapi ia tidaklah menjadikan kami geng buku, sebab membaca buku memang kerja semua orang. Sepatutnya.
Wang sara diri yang kami terima daripada penaja jumlahnya agak selesa. Selain makan minum, sewa rumah dan beberapa keperluan asas, apa lagi kegunaan wang itu selain daripada membeli buku, kini namanya ’kitab’. Beberapa bulan terawal, saya tunaikan keinginan membeli kitab yang sebelum ini terlalu mahal apabila ditinjau di pasaran Malaysia. Di Jordan, harga kitab berpuluh kali ganda murahnya! Antara kitab idaman ketika itu ialah Al Fiqh Al Islami Wa Adillatuhu yang ditulis oleh Prof. Dr. Wahbah Al-Zuhaili.
Biasiswa sara diri bulanan itu tidak masuk setiap bulan. Selalunya dalam tiga bulan sekali. Apabila komuniti pelajar ’gempar’ dengan berita ’wang masuk’ kami akan berbondong-bodong ke Wast al-Balad, atau downtown Amman untuk membeli buku. Pagi ke tengahari mencari dan membelek buku kemudian membeli. Tengah hari, pergi makan maqlubah lauk kaki kambing atau kepalanya, kemudian sambung lagi mencari buku, dan buku. Pernah beberapa kali kami terpaksa menyewa lori pick-up untuk membawa buku-buku yang telah dibeli tersebut kerana jumlahnya yang besar.
Setelah saya masuk Tahun 2, minat saya dan rakan-rakan mula berfokus. Saya berminat dengan sejarah, khususnya yang berkaitan dengan sejarah Uthmaniyyah. Kami saling mengetahui minat masing-masing. Kawan-kawan saya tahu saya mengumpul buku mengenai sejarah Uthmaniyyah. Maka pada minggu-minggu yang saya tidak bersama mereka ke kedai buku, mereka akan cari, simpankan, malah pernah juga belikan dahulu. Zaman tiada telefon bimbit untuk bertanya, kepercayaan dan faham memahami itu menjadi asas kami bertolong-tolongan dalam kembara mencari buku.
Bukan perpustakaan yang mithali susunannya
Buku mesti banyak kategori. Perpustakaan universiti perlu banyak buku induk dan rujukan primer. Tetapi perpustakaan peribadi mesti banyak buku sekunder. Kita buka kitab Majmu’ Imam Nawawi mungkin setahun hanya dua kali. Tetapi buku yang membincangkan metode Imam Nawawi, pemikirannya, isu-isu yang beliau bahaskan dan perbandingannya dengan ulama mazhab Syafie yang lain, buku itu yang membentuk kesarjanaan kita.
Di zaman pelajar Malaysia banyak duit (sebelum kejatuhan wang Ringgit era akhir 1990an), ramai juga pelajar yang membeli buku secara terikut-ikut. Suka melihat buku kulit hitam bertulis emas cantik tersusun di rak dan dinding bilik atau rumah. Sayangnya, apabila koleksi buku seperti itu, selalunya ia jarang dibuka. Lebih menyedihkan, apabila buku di dalam kehidupan pelajar sekadar hiasan dinding bilik dan rumah, apabila kesempitan wang, pelajar menjual buku tersebut, melepaskannya. Ia hak peribadi dan perlu dihormati. Cuma untuk saya, timbul rasa sayang dan terkilan. Buku itu bagai kekasih. Semasa susah dan semasa senang. Buku itu berjaya merentas zaman ratusan tahun, kenapa singgah ke hidup kita hanya setahun dua?
Buku juga apabila membanyak, mesti dikategorikan dengan baik. Semasa saya di London pada tahun 1998, saya berkunjung ke perpustakaan London Central Mosque di Regent’s Park. Sayangnya, perpustakaan itu berterabur, tidak mempunyai sistem susunan yang berkesan. Apabila buku al-Fiqh al-Islami wa Adillatuhu itu jilid 1 di rak ini, manakala jilid 2 di rak 10 meter dari rak ini, akhirnya semua buku yang ada macam tiada. Demikian jugalah perpustakaan peribadi, bagus jika turut boleh diindeks, dan dibuat kategori. Tertib mengkategorikan buku, dan menyusunnya, ada diusulkan oleh Sa’id Hawwa di dalam Risalah Bait al-Muslim yang terhimpun di dalam buku beliau, Kay Lā Namdhi Ba’idan ‘an Ihtiyājāt al-‘Asr.
KEBERANIAN TERBIT DARI MEMBACA
Kita tidak direzekikan hidup bersama ilmuan dan pejuang. Mereka hidup di daerah yang berlainan di zaman yang berbeza. Tetapi kematian tidak mematikan mereka. Mereka pergi, dan meninggalkan buku untuk terus membimbing dan menginspirasi kita. Apabila kita berdamping dengan karya-karya mereka, jangan sekadar ambil ilmu dan perbahasan intelektualnya. Ambil semangat sang penulis, ambil semangat perjuangannya.
Baca buku pejuang, sampai jadi pejuang. Bukan setakat semangat, tetapi dengan ilmu dan kupasan yang kental.
Kekentalan berpegang dengan kebenaran bukan lahir daripada deraan fizikal, ala-ala tarbiah dalam gelap berkubang lumpur dan tidur berdiri atas nama pejuangan. Rasulullah sallallahu ’alayhi wa sallam tidak buat begitu kepada para sahabat. Kekentalan berpegang dengan kebenaran juga tidak terpupuk dengan semangat dan emosi semata-mata. Kekentalan itu adalah dengan ilmu yang yakin, hati yang dibersihkan daripada menangguk di air keruh, tulus beragama kerana Allah, dan beragama dengan faham, bukan ikut-ikutan bukan tiru-tiruan. Kita tiada Rasul dan sahabat untuk mentarbiah. Kita tiada tokoh perjuangan yang hebat-hebat untuk jadi murabbi. Membaca karya mereka, mengambil inspirasi mereka, dan menghargai keikhlasan mereka dalam memberi, menjadikan kita yang membaca, setia dengan kebenaran yang dibawa.
Membaca dan berdamping dengan buku juga sinonim dengan kembara. Pesan saya kepada anak muda agar usah sengaja melewatkan perkahwinan. Namun selagi ada peluang, merantaulah.
Merantau mengajar kita menterjemahkan teks kepada konteks. Melihat catatan tinta, di alam nyata. Buku membahaskan keberanian, merantau memberi peluang mengasahnya. Usia muda, jangan disia-siakan dengan main game, tidur, lepak dan melayan internet.
Namun, merantau selepas berkeluarga, lain ceritanya. Ia merantau yang belum tentu jalan pulangnya. Belum jelas jalan dan likunya. Semasa membuat keputusan untuk berhijrah ke Finland, krisis peribadi yang perlu saya tangani adalah koleksi buku yang tidak mungkin dapat saya bawa bersama. Ketika itu saya sedar, membaca ialah membaca, dan buku tidak semestinya baca. Banyak buku saya, yang sudah lama saya tidak buka. Berubah bidang dan fokus menyebabkan sesetengah buku tidak saya buka, untuk jangka masa yang lama.
Bagi saya, buku apabila tidak dibaca, ia hanyalah lembaran-lembaran kertas tanpa makna. Justeru, ia sia-sia. Buku memerlukan pembaca, untuk ia menjadi buku. Biar pun setiap satu buku di perpustakaan peribadi saya ada kisah di sebaliknya, saya sayang sepenuh hati, sudah bersama di musim susah dan senang selama ini, saya mesti melepaskan buku itu kerana saya perlu pergi, dan buku itu pembacanya perlu diganti.
Dengan hati yang terluka dan berat, mungkin itulah kemuncak besar kata-kata yang sering saya ulang selama ini bahawa ‘erti hidup pada memberi’, seluruh koleksi buku saya semenjak bujang hingga beranak empat, yang memenuhi perpustakaan peribadi saya selama ini, saya lepaskan ia  lillāhi ta’ālā. Saya wakafkan semua buku ke Sekolah Khalifah, untuk memulakan perpustakaan sekolah kami yang baru ini. Pihak sekolah juga berhasrat menamakan perpustakaan sekolah kami sebagai Perpustakaan Profesor Muhammad al’Mahdi Jenkins. Kini seluruh buku saya beroleh tuan yang baru iaitu Perpustakaan Profesor Muhammad al’Mahdi Jenkins. Semoga buku itu juga bertemu pembaca yang baru, dari kalangan guru dan murid sekolah kami, serta tetamu yang sudi memanfaatkannya. Di hujung benua, saya rindukan buku-buku itu, tetapi saya telah melepaskannya, demi nilai buku dan baca.
Kini hidup saya bertemankan artikel jurnal, dan koleksi ebook di Kindle. Era digital, di bidang pembelajaran, pendidikan dan teknologi. Namun saya masih saya, seorang pembaca tua, yang masih membaca dengan semangat Iqra’, pesanan dari gua Hira’, hingga ke hujung masa.
Previous Artikel 2007: Cinta Tanpa Syarat
Next Melangkah ke Sekolah Finnish Sebagai Guru dan Peninjau Sistem
Gelombang ‘Buku Islamik’ Pusingan Seterusnya
APA ITU WANITA: SOALAN MUDAH JADI SUSAH DI ERA PASCA KEBENARAN
Bacaan Untuk Guru Baharu
Mendidik Anak Remaja: Semasa Semua Strategi Tidak Menjadi
Mendidik anak remaja di akhir zaman ini amat mencabar. Kita perlu bersaing dengan pelbagai faktor …
Leave a Reply Cancel reply
Your email address will not be published. Required fields are marked *
This site uses Akismet to reduce spam. Learn how your comment data is processed.
Follow me on Twitter
FB My Learning Journey
Arkib Mengikut Tahun Select Month July 2022  (2) June 2022  (1) May 2022  (4) March 2022  (2) February 2022  (3) January 2022  (3) December 2021  (5) November 2021  (2) October 2021  (3) September 2021  (2) July 2021  (2) May 2021  (3) April 2021  (2) March 2021  (7) January 2021  (6) December 2020  (1) November 2020  (5) September 2020  (1) August 2020  (1) June 2020  (9) May 2020  (8) April 2020  (10) March 2020  (10) February 2020  (4) January 2020  (3) December 2019  (1) November 2019  (1) October 2019  (4) September 2019  (1) August 2019  (3) July 2019  (3) June 2019  (4) May 2019  (8) April 2019  (7) March 2019  (9) February 2019  (6) January 2019  (1) December 2018  (5) November 2018  (1) October 2018  (4) September 2018  (4) August 2018  (4) July 2018  (3) June 2018  (1) May 2018  (20) April 2018  (12) March 2018  (3) February 2018  (4) January 2018  (5) December 2017  (2) November 2017  (1) October 2017  (2) September 2017  (5) August 2017  (2) July 2017  (2) June 2017  (5) May 2017  (4) April 2017  (2) March 2017  (5) February 2017  (3) January 2017  (1) December 2016  (4) November 2016  (2) October 2016  (2) September 2016  (1) August 2016  (1) July 2016  (3) June 2016  (1) May 2016  (2) April 2016  (7) February 2016  (1) January 2016  (1) November 2015  (2) October 2015  (1) September 2015  (1) August 2015  (2) July 2015  (3) June 2015  (4) May 2015  (5) April 2015  (1) March 2015  (5) February 2015  (6) January 2015  (10) December 2014  (12) November 2014  (9) October 2014  (4) September 2014  (2) August 2014  (1) July 2014  (11) June 2014  (7) May 2014  (10) April 2014  (14) March 2014  (7) February 2014  (18) January 2014  (22) December 2013  (7) November 2013  (8) October 2013  (3) September 2013  (1) August 2013  (1) July 2013  (21) June 2013  (1) May 2013  (1) April 2013  (4) March 2013  (24) February 2013  (5) January 2013  (7) December 2012  (11) November 2012  (13) October 2012  (16) May 2012  (1) June 2011  (1) February 2010  (4) January 2010  (4) September 2009  (6) August 2009  (1) July 2009  (1) June 2009  (1) May 2009  (1) April 2009  (1) February 2009  (1) December 2008  (1) November 2008  (1) October 2008  (3) September 2008  (2) July 2008  (2) May 2008  (1) April 2008  (1) March 2008  (2) December 2007  (4) October 2007  (2) September 2007  (5) July 2007  (1) June 2007  (1) May 2007  (1) April 2007  (2) March 2007  (1) June 2006  (2) May 2006  (1) October 2005  (3) September 2005  (1) August 2005  (1) September 7  (1)
Ikuti Perkongsian Saya di Youtube
Powered by WordPress | Designed by TieLabs
Saifulislam.Com © Copyright 2022, All Rights Reserved